早春戲作呈范景仁
作者：司馬光
朝代：宋

paragraphs: 閏餘春意早，卉木先有思。
嚶嚶羣鳥翔，東西各求類。
伊予忝諌垣，動息抱憂悸。
衮職曠不補，言責真可畏。
況復禁過從，陋巷若囚繫。
茅茨庇風雨，偏隘無餘地。
時於壞垣隙，歷歷生新薺。
君侯乃比鄰，跬步難自致。
常思去歲初，西軒學歌吹。
座客皆故人，歡笑無拘忌。
平生不喜酒，是日成爛醉。
豈言長揖歸，良會難再值。
東風忽復來，時華一何駛。
叢竹固無恙，夭桃作花異。
朝廷正清明，詎肯容竊位。
何當遂廢放，歡飲還自恣。